
Për kalimin në përgjegjësi administrimi, nga ministria e mbrojtjes te ministria e punëve publike dhe transportit, për entin kombëtar të banesave, me qëllim privatizimi, të pasurisë me nr. 547, me emërtim “ish-konvikti i shkollës mjekësore”, korçë, dhe për një ndryshim në vendimin nr. 515, datë 18.7.2003 të këshillit të ministrave “për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi ministrisë së mbrojtjes”, të ndryshuar

Në mbështetje të nenit 100 të Kushtetutës, të neneve 8, 10, 11, 14 e 15 të ligjit nr. 8743, datë 22.2.2001 “Për pronat e paluajtshme të shtetit”, të ndryshuar, dhe të ligjit nr. 9232, datë 13.5.2004 “Për programet sociale për strehimin e banorëve të zonave urbane”, të ndryshuar, me propozimin e Ministrit të Brendshëm dhe të Ministrit të Mbrojtjes, Këshilli i Ministrave

Vendosi:

1. Kalimin në përgjegjësi administrimi, nga Ministria e Mbrojtjes te Ministria e Punëve Publike dhe Transportit, për Entin Kombëtar të Banesave, me qëllim privatizimi, të pasurisë me nr. 547, me emërtim “Ish-Konvikti i Shkollës Mjekësore”, Korçë, ndodhur në zonën kadastrale 8562, me nr. pasurie 4/404, sipas planvendosjes, planimetrive dhe formularit bashkëlidhur, me qëllim privatizimin në favor të banorëve të pastrehë, të cilët banojnë në këtë godinë sipas listës bashkëlidhur.
2. Përjashtohen nga ky transferim ambientet ku ushtron aktivitetin Qendra Mjekësore e lagjes nr. 4, sipas planimetrisë bashkëlidhur.
3. Prona nr. 547, me emërtim “Ish-Konvikti i Shkollës Mjekësore”, Korçë, të hiqet nga lista e inventarit të pronave të paluajtshme shtetërore, e cila i bashkëlidhet vendimit nr. 515, datë 18.7.2003 të Këshillit të Ministrave.
4. Pas kalimit në përgjegjësi administrimi të Entit Kombëtar të Banesave, ngarkohet ky ent të lidhë kontratat e privatizimit me banorët e pastrehë, përcaktuar në listat që i bashkëlidhen këtij vendimi, sipas kushteve të privatizimit, të përcaktuara në udhëzimin nr. 22, datë 12.10.2010 të Ministrisë së Punëve Publike dhe Transportit, të ndryshuar.
5. Ngarkohen Ministri i Punëve Publike dhe Transportit (Enti Kombëtar i Banesave), Ministri i Mbrojtjes, Ministri i Brendshëm dhe Kreyregjistruesi i Pasurive të Paluajtshme të Republikës së Shqipërisë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

